Мы махуэхэм
Мэлыжьыхьым и 9, щэбэт
1667 гъэм дунейм щыяпэу гъуазджэм и произведенэхэм я дунейпсо выставкэ Париж къыщызэIуахат.
1699 гъэм Пётр Езанэм унафэ къыдигъэкIащ «Москва и уэрамхэр къабзэу щытыным кIэлъыплъынымрэ ахэр къэзыуцIэпIхэм тезыр ятелъхьэнымрэ и IуэхукIэ».
Совет актёр, РСФСР-м и цIыхубэ артист Сафонов Всеволод къызэралъхурэ илъэс 90 ирокъу.
Франджы актёр цIэрыIуэ Бельмондо Жан-Поль и ныбжьыр илъэс 83-рэ ирокъу.
Къэрал къулыкъущIэ, УФ-м и Правительствэм и УнафэщIу щыта, УФ-м и Президентым и къалэнхэр махуитIкIэ зыгъэзэщIа Черномырдин Виктор къызэралъхурэ илъэс 78-рэ ирокъу.
Биологие щIэныгъэхэм я доктор, КъБКъУ-м и профессор Азэмэт Лалушэ и ныбжьыр илъэс 78-рэ ирокъу.
Литературовед, критик, къэрал лэжьакIуэ, филологие щIэныгъэхэм я доктор, профессор Тхьэгъэзит Юрий и ныбжьыр илъэс 69-рэ ирокъу.
Тыркум щыщ Къайсэр вилайетым и губернатору щыта Джамбулэт (Яхэгуауэ) Нихьэт и ныбжьыр илъэс 62-рэ ирокъу.
Дунейм и щытыкIэнур
«pogoda.yandex.ru» сайтым зэритымкIэ, Налшык пшэр техьэ-текIыу щыщытынущ. Хуабэр махуэм градус 14 — 18, жэщым градуси 6 — 7 щыхъунущ.
Мэлыжьыхьым и 10, тхьэмахуэ
Фашизмэм пэщIэтыным и дунейпсо махуэщ. Илъэс къэс мэлыжьыхьым и 10-м дунейм и щIыпIэ куэдым ягу къыщагъэкIыж етIуанэ дунейпсо зауэм и зэманым Ещанэ рейхым и дзэхэм яубыда къэралхэм исхэм ящыщу фашизмэм ебэнурэ хэкIуэдахэр.
Урысейм и ПВО-м и дзэхэм я махуэщ
1944 гъэм Одессэ къалэр нэмыцэ-фашист зэрыпхъуакIуэхэм къыIэщIагъэкIыжащ.
1945 гъэм Иуан Хьэсэн Совет Союзым и ЛIыхъужь цIэр къыфIащащ.
1964 гъэм «КъБР-м и цIыхубэ усакIуэ», «КъБР-м щэнхабзэмкIэ щIыхь зиIэ и лэжьакIуэ», «КъБР-м щIыхь зиIэ и ухуакIуэ» цIэ лъапIэхэр ягъэуващ.
1981 гъэм Москва къыщызэIуахащ Космонавтикэм и музей.
Америкэм щыщ журналист, а IэщIагъэм ирилажьэхэм я IэдакъэщIэкI нэхъыфIхэм папщIэ ират саугъэтыр зыгъэувауэ щыта Пулитцер Джозеф къызэралъхурэ илъэси 169-рэ ирокъу.
Япэ адыгэ бзэщIэныгъэлI Iэщхьэмахуэ Даут къызэралъхурэ илъэси 119-рэ ирокъу.
Совет усакIуэ цIэрыIуэ, УФ-ми СССР-ми я Къэрал саугъэтхэм я лауреат Ахмадулинэ Бэллэ къызэралъхурэ илъэс 79-рэ ирокъу.
СССР-м щIыхь зиIэ и энергетик, Урысейм и ЕЭС-м щIыхь зиIэ и лэжьакIуэ, КъБР-м щIыхь зиIэ и энергетик Хьэмыкъуэ Ахьмэд и ныбжьыр илъэс 74-рэ ирокъу.
Америкэм щыщ актёр, режиссёр цIэрыIуэ Сигал Стивен и ныбжьыр илъэс 64-рэ ирокъу.
Урысей къэрал къулыкъущIэ, политик, экономикэ щIэныгъэхэм я доктор Явлинский Григорий и ныбжьыр илъэс 64-рэ ирокъу.
УФ-м щIыхь зиIэ и артисткэ Дау Марьянэ къыщалъхуа махуэщ.
Къэрал, жылагъуэ лэжьакIуэ Пащты Борис и ныбжьыр илъэс 59-рэ ирокъу.
Радиожурналист Гъурф Бэллэ къыщалъхуа махуэщ.
КъБР-м щIыхь зиIэ и артист, Къэбэрдей къэрал драмэ театрым и актёр Лу Рэмэзан и ныбжьыр илъэс 58-рэ ирокъу.
Дунейм и щытыкIэнур
«pogoda.yandex.ru» сайтым зэритымкIэ, Налшык пшэр техьэ-текIыу щыщытынущ. Хуабэр махуэм градуси 9 — 14, жэщым градуси 10 — 13 щыхъунущ.
Мэлыжьыхьым и 11, блыщхьэ
Фашист гъэрыпIэм исахэр хуит къызэращIыжам и дунейпсо махуэщ. 1945 гъэм гъатхэпэм и 11-м къызэрыIэтауэ щытащ Бухенвальд нэмыцэ лагерым исхэр.
Паркинсон узыфэм ебэныным и дунейпсо махуэщ. А узыфэр къэзыхута дохутырым и цIэкIэ ягъэуващ 1997 гъэм.
Кърым Республикэм и Конституцэм и махуэщ
1147 гъэм япэ дыдэу къагъэсэбэпауэ щытащ «Москва» псалъэр.
1857 гъэм император Александр ЕтIуанэм Урысейм и Къэрал гербыр — щхьитI зыфIэт бгъэр зыхэщIыхьар — къэщтэным теухуа унафэ ищIащ.
1909 гъэм Тель-Авив къалэм и лъабжьэр ягъэтIылъащ.
1919 гъэм ЛъэпкъхэмкIэ Лигэм егъэщIылIауэ къызэрагъэпэщащ ЛэжьыгъэмкIэ дунейпсо зэгухьэныгъэр.
1944 гъэм Керчь къалэр фашистыдзэхэм къыIэщIагъэкIыжащ.
Адыгей тхыбзэр зэхэзылъхьа БекIухъу Ахьмэд къызэралъхурэ илъэси 124-рэ ирокъу.
Совет циркым и артист, иллюзионист цIэрыIуэу щыта Кио Эмиль къызэралъхурэ илъэси 122-рэ ирокъу.
Филологие щIэныгъэхэм я доктор, Сорбоннэ дэт университетыр къэзыуха Батокъуэ Нияз къызэралъхурэ илъэс 76-рэ ирокъу.
Совет футболист, спортым и мастер, Урысейм щIыхь зиIэ и тренер Ярцев Георгий и ныбжьыр илъэс 68-рэ ирокъу.
Адыгэ уэрэджыIакIуэ Аслъэн Iэсият къыщалъхуа махуэщ.
Дуней и щытыкIэнур
«pogoda.yandex.ru» сайтым зэритымкIэ, Налшык пшэр техьэ-текIыу щыщытынущ. Хуабэр махуэм градус 16 — 20, жэщым градус 12 — 14 щыхъунущ.
